| **O razstavi**  Ulica.  Dva avtorja, dva pogleda.  Dojemanje ulice skozi ženske in moške oči in občutke.  Ulica je lahko enaka.  Avtorja sta izbrala različne ulice.  Fotografiranje dogodkov na ulici je zelo zahtevno delo. Od trenutka, ko opaziš dogajanje, do pritiska na sprožilec, preteče le nekaj desetink sekunde in situacija se spremeni. Seveda so situacije, pri katerih si lahko vzameš več časa ali celo čakaš na ustrezen trenutek, ki ga moraš predvideti vnaprej. Vsak ima svoj pogled in način dela.  Barbara Toman z natančnim opazovanjem prikaže dogajanje na ulici. Naključni mimoidoči so postavljeni na pravo mesto, zgodba je popolna. Prihod z metrojem in ogled mesta. Prikazani so neobičajni kotički mesta, ulic, ki jih naključni sprehajalec lahko sploh ne vidi, ne opazi.  Za konec, po stopnicah navzdol, na vlak, naprej …  Fotografije so zelo čiste, brez motečih elementov, tako da gledalec hitro opazi dogajanje na njej. Svetloba na črno belih fotografijah na različne načine s črno belimi prehodi odlično poudari globino, v kateri se največkrat nahaja najpomembnejše, človek. Ljudje prihajajo, čakajo in odhajajo, vsak pa je ujet v svojo zgodbo fotografije.  Nik Bertoncelj si ulico predstavlja popolnoma drugače, po moško. Močni kontrasti na črno belih fotografijah v kombinaciji z zelo dobro kompozicijo odlično poudarjajo globino fotografije. Pogledi navzgor in izginjajoči objekti nakazujejo, da se fotografija ne zaključi na robu videnega. Človek se skriva, kot da beži, s pogledi nakazuje, kot da išče izhod.  Barvni fotografiji postavljata dogajanje v tujino. Tuje mesto, »look right«. Ni nujno, da se vse dogaja v tujini. Iskanje motivov fotografa utrudi in človeka počasi potiska v kot brez izhoda.  Dva avtorja, dva pogleda. Vsak ima svoj edinstven pogled, čeprav skrit, s pogledom skozi iskalo ga je odkril tudi nam.  Stane Vidmar, MF FZS, EFIAP |  | **FARNO KULTURNO DRUŠTVO KOROŠKA BELA**  **in**  **FOTOGRAFSKO DRUŠTVO JESENICE**  Vas vabita na ogled fotografske razstave v  **Kulturni hram na Koroški Beli**  **KO SE ZGODI PRAVI TRENUTEK**  **BARBARE TOMAN, F1 FZS**  **in**  **NIKA BERTONCLJA, F1 FZS**  **člana Fotografskega društva Jesenice**  **Odprtje razstave bo 28.2.2020 ob 19.00 uri.**  **Razstava bo na ogled do 7.3.2020,**  **vsak dan od 15.00 do 18.00.**  **v nedeljo od 8.00 do 12.00.** |
| --- | --- | --- |
| **O avtorjih fotografij**  Razstava z naslovom **Ko se zgodi pravi trenutek** je serija fotografij dveh avtorjev - Barbare Toman in Nika Bertonclja, ki so nastale v urbanem okolju.  Avtorja sta člana Farnega kulturnega društva Koroška Bela in Fotografskega društva Jesenice. S svojimi deli sodelujeta na domačih in mednarodnih fotografskih natečajih in razstavah.  Avtorica fotografij **Barbara Toman**  Barbara Toman, rojena 5. decembra 1975, zaposlena na Občini Jesenice, se je s fotografijo aktivneje začela ukvarjati leta 2013, leto kasneje pa se je pridružila Fotografskemu društvu Jesenice, kjer s pomočjo kolegov fotografov nadgrajuje svoje fotografsko znanje.  Motive išče predvsem v urbanem okolju, zato na fotografijah prevladuje človek in dogodki iz vsakdanjega življenja, prostor in ozadje pa predstavljajo mestne lokacije, ki so v kombinaciji s svetlobo in sencami fotografirane iz različnih perspektiv.  Gre za zvrst fotografije, ki ji sledi že od samega začetka fotografskega ustvarjanja. Fotografija je način, skozi katerega lahko izrazi tisto, kar je večkrat težko ubesediti, hkrati pa gledalcu prepušča, da si ustvari svojo zgodbo. |  | Avtor fotografij **Nik Bertoncelj**  Nik Bertoncelj, rojen 30. aprila 2000, je član Farnega kulturnega društva od leta 2015 in od istega leta dalje tudi njegov uradni fotograf. Čeprav je Nik zaključil šolanje za vzgojitelja predšolskih otrok, je že 3 leta zaposlen kot fotograf pri jeseniškem fotografu Foto Vidmar. Ne glede na svoja leta ima Nik kar nekaj izkušenj s fotoaparatom, za katerega je poprijel leta 2014. Izkušnje je začel nabirati na foto krožkih na OŠ Koroška Bela, pod mentorstvom Sandija Novaka. Leta 2016 pa se je včlanil v Fotografsko društvo Jesenice.  Nik spoznava razna področja fotografije in fotografske tehnike, od fotografiranja dogodkov, porok, in drugih obredov, do portretov, ulične fotografije in vse kar dobi pred objektiv.  Precejšen del njegovih fotografij so tudi dela, ki so nastala na potovanjih. Pred kratkim je tudi zavrtel čas nazaj in začel eksperimentirati z analogno fotografijo.  Danes Nik svoje fotografsko znanje nadgrajuje, širi in izpopolnjuje. Najboljše je pa dejstvo, da vse to počne s srcem in veseljem. |